《赠胡开府》
明代·皇甫汸

平戎今代推司马，屡奏飞书达汉家。雪后三军蒙挟纩，月明千里听吹笳。

周瑜旌节屯江左，王浚楼船出海涯。闻道西湖罢歌舞，春来依旧见繁华。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。